Sidwell-inwoners het groot pret by gemeenskapsdag | News24
Sidwell-inwoners het groot pret by gemeenskapsdag
Van die seuns van die Sidwell gemeenskap wat hulle sokker-vaardighede tydens die gemeenskapsdag bewys het. Foto:VERSKAF
DIE People Upliftment-program (POPUP) in die Nelson Mandelabaai het op 13 Oktober saam met Doxa Deo Port Elizabeth hulle jaarlikse gemeenskapsdag by die Laerskool Piet Retief in Sidwell gehou.
Mense uit die gemeenskap is bederf met lekker eetgoed, sowel as klere, skoene, speelgoed en allerlei vermaak wat springkastele, gesigverf, naels verf en kunsprojekte insluit. Daar was ook ’n gebedekamer waar mense met gebed en ondersteuning bedien is.
POPUP is ’n vaardigheid-opleiding- en ontwikkelingsentrum vir mense tussen die ouderdom van 18 en 45. Die enigste vereistes vir potensiële leerders is dat hulle Engels moet kan lees en skryf.
POPUP se visie is om lewens te verander vanuit ’n holistiese standpunt – om die individu se hart en denkpatrone só te verander dat hulle ’n noemenswaardige verskil in hulle eie lewens en dié van mense rondom hulle kan bewerkstellig.
POPUP is in 1999 gestig in Pretoria en POPUP NMB het hulle deure in April 2017 oopgemaak.
Die eerste gemeenskapsdag is egter al in 2016 gehou, waar 450 mense bedien is. Die doel van die dag is om die mense van die Sidwell gemeenskap te seën met ’n bederf dag.
POPUP het baie skenkings ontvang om die dag moontlik te maak, van individue wat klere, skoene, boerewors en van hulle tyd geskenk het, tot maatskappye wat betrokke geraak het.
Hulle het graag Twizza, Halo, Igmi’s Express, Spar Linton Grange, Spar Sunridge Park, X-Ray Security Services en die burgemeester bedank vir hul bydrae.
Vir meer inligting oor hoe om betrokke te raak en meer uit te vind rondom POPUP se behoeftes, kontak 041 360 8941, nmb@popup.co.za of besoek die POPUP Nelson Mandela Bay Facebook-blad. Hulle kantore is geleë by die Laerskool Piet Retief in Sutton- weg, Sidwell.